khistorydata/jeongjo-sjw-relations huggingface dataset:
정조 8년 · 목
政院以昌順違牌啓稟。敎以。向來事。業已昭★(目+制)。到今不可追。提更卽牌招。申飭開政。又以違牌啓稟。敎以。牌去來。勿爲呼望。更卽牌招。
정조 8년 · 강
吏曹參判鄭昌順上疏自列。仍乞遞。賜批許之。
정조 8년 · 목
疏略曰。向來簡書之臚列。實非尋常之官規。因園官誤檢。驅諸逆類之私護。今玆銓部之命。又何爲而及於臣也。公議在前。廉防在後。伏乞諒臣矜臣。刊臣削臣。批以。俾欲一伸廉隅。卿之本職許遞。
정조 8년 · 강
命吏曹判書徐有隣越俸一等。
정조 8년 · 목
敎曰。此時畿邑守令。一刻曠官可悶。旣命口傳差出。仍又催促擬入。而判書稱以受由。諉之參判。參判稱以未肅拜。諉之判書云。參判事無甚爲怪。判書之元無給由之擧。而如是逡巡。事體道理。萬萬寒心。吏曹判書徐有隣爲先越捧一等。斯速擧行。
정조 8년 · 강
以沈豊之爲吏曹參判。趙鼎鎭爲吏曹參議。
정조 8년 · 목
敎曰。政命已至經宿。守令差出。不宜延拖。吏曹參議前望單子入之。待下批。仍卽牌招開政。又敎曰。參判沈豊之。參議趙鼎鎭出牌。待承牌。啓請標信之意分付。
정조 8년 · 강
罷吏曹參判沈豊之。參議趙鼎鎭職。
정조 8년 · 목
敎曰。昨以政官事。徹宵酬應。而新除亞三銓。今又如是違牌。皆稱身病甚劇。擔舁來到闕下。終不出肅。雖是實病云。而暫時赴政。有何不可强者。此亦國綱所在。吏曹參判沈豊之。參議趙鼎鎭一倂罷職。
정조 8년 · 강
諭京畿監司沈頤之。
정조 8년 · 목
敎曰。卿已發行部。經過列邑。民情緩急。各從所見狀聞。近日春寒尙爾不解。麥農果然無慮乎否。涉疑之症。某邑尤甚某邑差歇形止。亦須一一條列登聞事。下諭于京畿監司處。
정조 8년 · 강
命移配罪人。道臣定校鱗次押送。其中古正山配所。更定他邑。
정조 8년 · 목
義禁府啓言。全羅道定配罪人李弘濟等。慶尙道竄配罪人白處玄等。移配道內稍實邑事。徒流案中書下矣。弘濟。處玄等幷移配。依例押送。古正山熊川縣移定配所。而依例令刑曹押送于各配所。次次押付。俾無紛拏之弊事請分付。允之。敎以。爲慮災邑民弊。有此移配之擧。府屬下去。反有弊端。勿爲發送。嚴飭道臣。別定將校。鱗次押送于移定配所。其中古正山配所。則雖定於熊川。而如斗之邑。編配甚多。昨日才已移配。今又押送。事甚不可。更定他邑。
정조 8년 · 강
命秋曹移配罪人。切勿一時幷擧。
정조 8년 · 목
刑曹啓言。慶尙道徒流案中熊川縣定配罪人崔天得移配道內事。命下矣。本曹配案。只有熊川崔春得。元無崔天得。故不得書入於別單中之意敢稟。敎以。崔春得移配原別單留中。依昨日書下。卽爲行會。禁府別單留中。亦依昨日書下行會事。分付該府。而本曹及該府行會時。以歉歲災邑。爲慮主客俱困。有此移配之擧。移配時緩緩從便爲之。切勿一時幷擧。反貽繹騷之弊事。一體措辭行會。又以各道諸罪人移定配所啓。敎以。依俄下草記批旨擧行。
정조 8년 · 목
予曰。卿巡審列邑。則民事農形。果何如耶。頤之曰。以飢民言之。則一巡所給。足可延活。幸無浮黃之色。以還民言之。則各邑穀簿。雖至罄竭。東西塗抹。僅僅排比。以農形言之。兩麥皆善立苗。五十日後。足可刈穫。自此以後。庶可忘九重之憂。不勝欣幸矣。予曰。昨日之寒。能不爲害於兩麥云耶。頤之曰。少無所妨云矣。予曰。雨澤之間斷。亦不爲悶云耶。頤之曰。姑無企待之意。昨年之失農。旣由晩種。故今年則趁寒食日雨澤。旣盡耕墾矣。予曰。麥還無不足之患云耶。頤之曰。列邑留庫之穀。殆盡於賑資。故至於還民。則實無優給之路。是甚可悶矣。
정조 8년 · 강
許施畿營南漢餉太劃給之請。
정조 8년 · 목
京畿監司沈頤之啓言。本道還穀中太還。最爲匱乏之由。已有所仰達者矣。今番巡路。詳探列邑事情。且見到處民訴。則益知其渴急之狀。乏種廢耕。固已萬萬憂悶。而農牛之不得喂太。尤無服力之望。一路同然。推移無路。聞南漢餉太留庫稍裕云。就其中限一千五百石。特許劃給。待秋還償。事甚便宜。亟令廟堂請稟處。敎以。依卿所奏許施。以此令廟堂分付。
정조 8년 · 강
許施喬桐留庫穀加分之請。
정조 8년 · 목
京畿監司沈頤之啓言。喬桐穀簿。自來不敷。實無排比之路。故自該府論報備局。已以三分一許劃。而以此之數。無以繼巡分給。時留庫中限三分二。特許加分事。請令廟堂稟處。敎以。依卿所奏爲之。
정조 8년 · 강
命銓堂申飭出仕。
정조 8년 · 목
敎曰。銓堂入參然後。依丁卯年定式。來會賓廳。與大臣議薦。而判書時在鍼灸受由中。病勢如可强。申飭出仕。以爲同參之地事。言于大臣。仍敎曰。此傳敎。招致備郞。言送于領議政。俾卽申飭吏判。使之出仕。吏議則自政院卽爲牌招。又敎曰。政事當日爲之。
정조 8년 · 강
行召對于三善齋。承旨洪仁浩。閣臣尹行任。玉堂李魯春。假注書李敬五。編修官吳錫齡。記注官金鳳顯。
정조 8년 · 강
遞副提學吳載純。副校理李東郁。修撰李勉兢。副修撰李翼晉。
정조 8년 · 목
敎曰。今聞玉堂言。僚員多有情勢。不得行公云。竝許遞。今日政差出。
정조 8년 · 강
遞吏曹判書鄭尙淳。參議金憙。
정조 8년 · 목
政院以尙淳病不得出仕啓稟。敎以。判書許遞。政官牌招開政。又以憙違牌啓請罷職。敎以許遞。前望單子入之。
정조 8년 · 강
以沈豊之爲吏曹參判。趙鼎鎭爲參議。前望也。
정조 8년 · 강
有政。吏曹參議趙鼎鎭進。
정조 8년 · 목
以李在簡爲吏曹判書。權坪爲掌令。金履厚爲獻納。李祖承爲副校理。朴廣源爲修撰。李東稷爲副修撰。
정조 8년 · 강
命時囚中行査人保放。
정조 8년 · 목
敎曰時囚以草記議處照律。其中行査人保放。
정조 8년 · 강
勘放時囚金爔等。
정조 8년 · 목
義禁府啓言。時囚罪人金爔杖一百收贖。告身盡行追奪。請放送。允之。敎以。如有功議。各減一等。又啓言。軍資監前奉事徐有器等杖一百收贖。請私罪施行。敎以。徐有器供中風高之說。非爲謂穀物之爲風簸揚云爾。則其矣發明。不無所據。大體逋欠。無非流來積逋。同罪他囚。俱以公罪勘放。渠等亦勘以私罪。不無斑駁之歉嬚與。金在瀗尹博基。所照律中。以公罪功議區別勘放。今番處分之皆從末勘。蓋欲屬之令前。且與向來廣倉事有異故耳。此後京倉逋欠。當依外邑例論勘。以此預爲嚴飭。又啓言。徐有器功議各減一等。杖八十。尹博基功減一等。金在瀗杖一百。竝以公罪收贖放送。
정조 8년 · 강
命洪川囚推罪人朴善生等。令道臣狀聞後稟處。
정조 8년 · 목
刑曹啓言。洪川縣囚推罪人朴善生等。更令道臣竝囚營獄。發意見添問目。一體嚴訊。鉤得情實。論理啓聞後請稟處。敎以。諸議不一。大體各有所據。其中工參金尙集議。的確而不失縝密之體。刑議李獻慶議。詳明而最得剖斷之方。就此二說。政欲裁定。而十年訊推。獄已老矣。正犯換易。事至重矣。今於一活一殺之間。不可以然疑之臆料。遽然判決。捉致營獄。使道伯躬自審諦色辭。或訊問或平問。母以先入爲主。期於得其情實。仍令具由狀聞然後稟處。實合愼獄恤刑之政。以此意行會該道伯處。
정조 8년 · 강
分揀掌令李頤祥禁推。
정조 8년 · 목
因禁推傳旨。敎以。分揀。
정조 8년 · 강
遣承旨。詣㦤昭墓。奉審摘奸。
정조 8년 · 강
王大妃殿進御人蔘粟米飮中。加人蔘一錢。半夏五分。加入白芥子五分。減粟米一錢。限三貼。命自今日一貼式煎入。榻敎也。
정조 8년 · 강
召見備堂及督運御史金載人于三善齋。司直李性源李在簡。禮曹判書嚴璹。刑曹判書趙時俊。
정조 8년 · 목
予曰。各道册子。幾何上來。幾何修正乎。在簡曰。慶尙咸鏡兩道册子先來。待他道之畢來。修正入啓何如。予曰。待畢脤。修正入啓好矣。時俊曰。今方出凡例草矣。予謂性源曰。卿則句管海西。別無何可爲之事乎。對曰。然矣。予曰。大體一經荒政。文書無以考例。凡干謄錄。不可不一番修正。且以備邊司事言之。昨年狀啓。不知去處云。極爲駭然矣。璹曰。朝鮮雖稱小中華。而文獻無徵。 肅廟顯廟册封謄錄。屢索而終不得云。我國事誠寒心矣。予謂時俊曰。推覈已畢乎。對曰。過 齋後當擧行矣。予曰。未完決罪人爲幾何。時俊曰。十二人矣。予曰。然則過齋後。修正以入。又謂性源曰。關西則未完決爲幾何。對曰。抄出無疑者後始錄啓。故未及錄啓者尙多矣。璹曰。今初十日 皇壇大享時。典牲署當爲犧牲進排。而主簿在外。令該曹以閑司口傳相換何如。予曰。依爲之。予曰。許多賑穀。無事到泊。誠爲多幸。亦云勞矣。載人曰。王靈所曁。臣何勞矣。予曰。今番嶺南荐饑之餘。轉運之勞。不爲不少。唉彼飢民。得無抑鬱之歎乎。對曰。前後軫念。靡不容極。故不敢言勞。且湖西轉運則別無弊端矣。予曰。出浦爲幾里。而馬運乎。人負乎。對曰。浦口只三里許。故皆用人負矣。予曰。二船尙不知去處乎。對曰。然矣。予曰。湖運則似勝於北運。今到何處云乎。對曰。七山最稱險洋。而姑未及過此云矣。予曰。船隻體小則不畏風乎。對曰。小船與波出沒。無致敗之慮。勝於巨艦云矣。予曰。昨冬幸不至甚寒。風勢亦順乎。對曰。發船時南風連吹。前此不無南風。而無如此時之多。尙今思之。萬萬多幸矣。予曰。嶺南幾邑最爲勞乎。對曰。沿海邑皆有勞矣。予曰。領運差員。其勞亦不少矣。對曰。自陸乘船。備經涉險。不爲無勞矣。予曰。數多船隻。何以點檢。想必曠日矣。對曰。自其穀在處指揮。故別無所難。而覓船最難。次次運送。故自至遲滯矣。予曰。封進之停減。身役之除給。特出於酬勞之典。稍工與沿民。果有實效否。對曰。北道進上大口。或違其時。一尾幾費十兩。沙格之數又多。渠輩之得蒙惠澤大矣。予曰。留營爲幾月日。對曰。幾近數十月日。過歲於營門。而臣之上來時。嶺東運穀二千餘石。尙有餘在於安東奉化等邑。故申飭而來矣。予曰。穀簿皆爲完石乎。對曰。餘數不如前石矣。予曰。右沿年事勝於左沿乎。對曰。右沿則洛東江近處最慘。左沿則盈德等邑尤甚矣。予曰。古甲辰三月。有丈雪。今春寒事又如此。沿路秋牟果何如。對曰。嶺東。嶺南。尙有雪色。牟麥不無凍死之慮。雖以湖西言之。丹陽。永春等峽邑。亦然云矣。予曰。嶺東流丐。多有越來於嶺南者乎。對曰。雖或間間流入。而姑不至甚矣。予曰。今年癘疫。視古有異。症似輪感云。沿路此患亦如何。對曰。嶺南右道則無之。大丘等邑。無處無之。湖西之忠州等邑。間多有之。而姑無死亡之患。利川。廣州等處。亦不大段云矣。予曰。邑弊民瘼。如有所睹記者。陳達。又敎曰。近來鄕試。雖曰紛雜。死者何至七人之多乎。對曰。皆是自取矣。又奏曰。今年未捧之穀。別爲成册。以待秋成。必於新還出秩之前。先爲開倉督捧。然後始捧新還。則初秋穀賤之時。雖難捧之類。可以責納。而吏民有所懲畏。不敢犯法。似有實效矣。予曰。令廟堂稟處。
정조 8년 · 강
飭館學陞庠課試。
정조 8년 · 목
禮曹判書嚴璹啓言。向來校理權以綱上疏批答。有禮曹覆奏矣。儒臣疏中。有罷陞庠而分屬大比科之語。故今年陞庠。謂以該曹覆奏前。今至三月。一不行之云。陞庠之變通。有難輕議。課試之愆期。誠甚可悶。申飭館學。請使之趁卽設行。從之。敎以。堂疏中科弊云云。專在出榜之循私。目今捄弊之道。惟在主試者秉公而已。陞庠豈可輕易革罷乎。
정조 8년 · 강
命左右沿浦項倉穀簿。令廟堂稟處。
정조 8년 · 목
督運御史金載人啓言。左沿浦項倉穀簿。近甚不裕。故每當北運時。通融磨鍊於右沿諸邑。而民弊滋廣。不可不預爲經遠之道矣。浦項倉儲穀。本以三萬石爲準。而目今捧留。未滿數千石。今番東運後。方使移轉隣邑還穀。以充其代。而各邑多不擧行。若不另加嚴飭。優數移充。則日後或有東北移粟之擧。必又遍發右沿之穀。豈不可悶乎。請令廟堂申飭本道。敎以。出擧條。令廟堂稟處。
정조 8년 · 강
命逆輝妻。移送絕島。
정조 8년 · 목
督運御史金載人啓言。逆賊龍輝妻。爲婢於固城。凶狡狂悖。乃生逃走之計。故今方牢囚縣獄。此不可使假息內地。反貽民弊。臣謂移送絕島宜矣。從之。
정조 8년 · 강
命安東士人南時潤妻申氏及婢。特施棹楔之典。
정조 8년 · 목
督運御史金載人啓言。安東士人南時潤妻申氏。節行卓然。癸卯龍宮試所。時潤致斃於場屋。申氏自聞訃之日。哭踊氣絕。過葬後。申氏直投水深處。老婢亦卽投水而死。一日之間。節義成雙。宜加旌褒。以樹風聲。敎以。節義卓然。特施棹楔之典。
정조 8년 · 강
以金夏材。李義寬爲承旨。金憙爲吏曹參議。
정조 8년 · 목
敎曰。承旨前望單子入之。又敎曰。吏曹參議前望單子入之。
정조 8년 · 강
遞兵曹判書李★(土+甲)。
정조 8년 · 목
政院以★(土+甲)病不膺命啓稟。敎以。雖未知病勢之如何。無端懸頉。大關國綱。其委折斯速問啓。又以。違牌啓稟。敎以。昨與再昨夜。以政官事。疲於酬應。而今日兵判之又此稱病。不爲開政。此何道理。此何事體。設令有實病。暫時赴政。豈是不可强之事。牌不進傳旨勿施。仍以前牌催促。又啓言。問于兵判。則以爲。素患疝氣。近又添劇云矣。敎以。旣非難醫之病。則深夜屢違。大關分義。此問啓初欲勿施。更爲牌招矣。更思之。目下病勢。果難承膺。且其居銓已久。必欲一遞。以此以彼。不必强迫。兵曹判書李★(土+甲)許遞。使之退去調病。
정조 8년 · 강
罷黜鏡城判官申禹相。
정조 8년 · 목
咸鏡監司李命植以鏡城判官申禹相罷黜馳啓。敎以。此時本邑守令。一日曠官。民事萬萬可悶。卽令該曹口傳。各別擇差。依狀請星火下送。
정조 8년 · 강
命牧府州郡降號邑守令。以有資歷人擬望。
정조 8년 · 목
敎曰。瑞興最稱物衆地大。近因降號。雖作縣監窠。不當以未經守令人差擬矣。前倅之狀罷。亦由於年少歷淺。設令有一二已例。今之人不若古人。則莫若取資歷之爲愈。若此則西原。安東。亦當以未經守令人差擬耶。此牧府州郡之降號邑處守令。必以有資歷人擬望事。申飭銓曹。
정조 8년 · 목
以李濟萬爲執義。金東淵爲獻納。金安默爲瑞興縣監。成鼎鎭爲鏡城判官。
정조 8년 · 목
原春監司徐鼎修以民家失火馳啓。敎以。如頃日兩邑例爲之之意。令廟堂措辭分付。
정조 8년 · 목
義禁府啓言。興陽縣定配中官池維漢見漏於案中。未蒙恩宥矣。莫重徒流案。以致落漏之境。全羅監司趙時偉請重推。敎以。池維漢於刑曹徒流案。已令放送。今無可論矣。以此以彼。難免不察。道臣推考事依施。
정조 8년 · 강
命新錄中罷散人未敍。一體敍用。
정조 8년 · 목
政院啓言。日前新錄中罷散人及前獻納李集斗敍用時。多有同罪未敍之人。敎以。一體敍用。
정조 8년 · 강
遣承旨。詣 元陵。奉審摘奸。
정조 8년 · 강
召見回還使臣及鏡城判官李昌漢于三善齋。正使洪樂性。書狀官李魯春。
정조 8년 · 목
予曰。自卿辭陛。聞卿病報。向於左右揆入侍。有所憂念之敎。無事往還。予心欣幸。樂性曰。王靈所曁。幸得生還。聖敎如是。此生此世。圖報無地矣。予曰。今番入京所見如何。樂性曰。 皇帝顏貌韶華。年可五六十。凡百强健。有異七耋。而筋力雖旺。衰相種種。及今彼國無事之時。封册大禮。一時爲急。而成命尙靳。下情抑菀。予曰。行步尙未完實。拜跪不得如禮。予所以愼重保惜之心。自不得不少爲遲待矣。樂性曰。博詢大臣。亟擧盛禮。區區之望也。冬至使回還不遠。似當有更爲商諒之道矣。予曰。冬至使一行。亦得無事。而何當渡江云乎。樂性曰。昌城尉眼病猝劇。一夜間少差。又逢火災。不至大段。渡江似在三月望間矣。予曰。卿等與冬至使所住處遠近何如。樂性曰。幾至七八里。故乘太平車往來矣。予曰。車製何如。樂性曰。與我國製樣。別無異同矣。予曰。宣政殿靑瓦有雨漏處。而工人死後。無學知之人。領府事向來入京。求其製而不得矣。樂性曰。彼地則路邊沙土。皆合燔瓦云。其製恨未得來矣。予曰。明倫堂鞠爲茂草云。然乎。樂性曰。果如所聞。方欲鳩材改構云矣。予曰。今番方物入去。果善爲之事矣。樂性曰。聖敎至當矣。予曰。待卿視宗班儀賓。優劣何如。樂性曰。殿宴日。臣與昌城尉比坐矣。彼諸王及崇品人問知爲政丞。悚然退坐。不敢近前。可謂一倍加等矣。予曰。副使何不同入手。樂性曰。自昨夜有實恙。不得復命矣。予曰。書狀逢見孺人乎。魯春曰。有邦禁。故不得見。而聞見錄所記載者。只憑譯舌之傳矣。樂性曰。三十前文官。肄習漢語。法意深遠。朝家提飭。非不申嚴。而近頗廢弛。且前輩名碩。亦多對衆象譯輩。必以漢語酬酢。此亦見古人慣習平時。以備不虞之深慮也。予曰。卿之筵奏出擧條。令本院商確稟處。鏡城判官李昌漢進伏。予曰。旣是災邑。又當前倅不治之餘。罔夜下去。然後凡事可就頭緖。須悉心接濟。罔或小忽。無負朝家分憂之意。昌漢曰。謹當竭力奉行矣。○敎曰。都承旨金夏材入侍。予曰。尤菴集目錄。黃景源所編。不能纖悉。予自構成一通。而此非予謏見之所可定矣。夏材曰。自工有所撰定。則豈有闕欠處乎。予曰。先正後孫。不幸有德相。大賢之後。有此惡逆。誠是不意。而亦豈有一毫貽累於先正乎。若因此而有一種異議。則眞是醜正之論。人孰信之。又敎曰。南奉朝賀文集及朴諭善所著禮疑類輯。俱有可觀。其人旣歿。其書猶在。則足爲替面之資矣。先相臣文集。亦有修正耶。夏材曰。先臣文稿。方出中草。而未及盡爲修正矣。
정조 8년 · 강
以李性源爲兵曹判書。
정조 8년 · 목
敎曰。兵曹判書前望單子入之。
정조 8년 · 강
改差鏡城判官成鼎鎭。
정조 8년 · 목
敎曰。鏡城判官。聞以親年七十。不得下直云。改差。政官卽爲牌招開政。各別擇差。待下批。當日辭朝。給馬下送。又敎曰。旣有擇差之命。以資淺或老病人擬入。政官事極爲駭然。從重推考。無論玉堂兩司。更令各別擇擬以入。
정조 8년 · 강
有政。吏曹參議金憙。兵曹判書李性源進。
정조 8년 · 목
以李昌漢爲鏡城判官。尹師國爲副摠管。
정조 8년 · 강
命守令上京人。當日下送。呈由切勿題給。
정조 8년 · 목
敎曰。災邑守令之暫時曠官。貽害小民。所係不輕。京畿關東三南守令中。如有上京人。皆令當日下送。麥事出場前。省掃等呈由。切勿許題事。令該曹嚴飭各該道伯。
정조 8년 · 강
太廟七祀堂修改 慰安祭。命今初七日設行。
정조 8년 · 목
因禮曹啓稟也。
정조 8년 · 강
王大妃殿進御二戔重人蔘粟米飮二貼。命自明日一貼式。更爲煎入。榻敎也。
정조 8년 · 강
許施關東留庫穀加分之請。
정조 8년 · 목
因原春監司徐鼎修加分狀啓。敎以。今日內稟處。○備邊司啓言。卽因原春監司加分狀啓。有今日內稟處事命下矣。取見其狀本。則以爲。道內還穀。本來不敷。前後停退。又極夥然。留庫各穀中。限六萬五千三百石。許令加分事矣。加分之穀。一委道臣。使之參量分俵。已有年前行會。而至於關東則非但歉荒之無前。停退蕩減。已極夥然。依狀請許令加分。而加分後留庫之穀甚少。不必以此數盡爲分給。其餘數則依狀辭。逐邑會錄。加分數爻。條列狀聞之意。請分付。允之。敎以。關係民事。雖是坐齋之日。特命今日內草記稟處。而亭午下敎。三更回啓。此蓋備郞無形之致。當該郎廳拿處。因此而有提及者。備郞在武弁。何等淸選。而近來不但不擇。日前一備郞蓋差擬。本司事。未免太放倒。宣傳官罪汰之類。曾未幾何。收用於本任。殆同獎勞酬功者然。若此得罪於朝廷者。廟堂將欲隨卽收錄乎。與其急急收錄於被譴之後。不拘形跡之嫌。曷若極力伸救於處分之時乎。此箇事理。本司不可不知矣。
정조 8년 · 강
遣承旨。詣 宗廟。奉審摘奸。
정조 8년 · 강
昌陵 王后陵石物塗灰。命同時修改。
정조 8년 · 목
禮曹啓言。 昌陵 王后陵陵上石物塗灰。今三月十六日寒食祭。兼告修改事。已爲啓下矣。今大王陵亦依所報。同時請修改。允之。
정조 8년 · 강
行召對于三善齋。承旨安聖彬。閣臣尹行任。玉堂趙濟魯李勉兢。假注書朴能源。編修官吳錫齡。記注官金健修。
정조 8년 · 강
遞承旨吳大益徐龍輔李義寬。以安聖彬金載人李義寬代之。
정조 8년 · 목
敎曰。右副承旨聞其親病。勢難供劇云。與不爲仕進承旨及受由承旨許遞。院中苟艱。前望單子入之。待下批。竝卽牌招。推移入直。
정조 8년 · 강
命嶺運穀分俵列邑後形止。星火狀聞。
정조 8년 · 목
敎曰。嶺運穀二萬五千石。一齊移泊湖西。才已分俵云。言念民事。萬幸萬幸。湖南湖西領穀差使員。待列邑狀本來到。當論賞。分俵列邑。盡數傳致後形止。星火狀聞之意。下諭于洪忠監司處。
정조 8년 · 강
命出幕之類。各別救療。
정조 8년 · 목
因漢城府啓稟。敎以。此後隨卽草記。其中出幕之類。各別救療之意。嚴飭醫司及該署。
정조 8년 · 강
領議政鄭存謙陳箚自引。賜批。
정조 8년 · 목
箚略曰。臣尸居昏聵。不能事事。以致覆奏之夜深。至於備郞差擬。初不致察。曾經罪汰。亦入收錄。揆以邦憲。合被大何。亟降威罰。批以。昨日事。罪在備郞事。亦由於有司堂上循私之致。在卿無一毫可引之端。卿須安心勿辭。益加愼攝。仍命遣史官傳諭。
정조 8년 · 강
左議政李福源陳箚自引。賜批。
정조 8년 · 목
箚略曰。卽伏見夜下草記批旨。益不勝悚懍。凡草記之稟處。郞屬之差擬。臣旣在職。輒皆與間。稽滯與不擇。苟論其罪。在所難免。亟降威罰。批以。首揆批已言之。尋箚控辭。不已過乎。卿須安心勿辭。卽起視事。仍命遣史官傳諭。
정조 8년 · 강
右議政金熤陳箚自引。賜批。
정조 8년 · 목
箚略曰。伏見夜下關東狀本覆啓批旨。臣之罪負。益無所逃。臣旣備位。與聞末議。則與首揆無擇。至於備郞差擬。臣實主之。而忘却罪汰之屬耳。只取地處之可堪。終陷不審之科。僚相之以此自引。欲與臣分罪。而臣之惶懍愧恧。尤當如何。亟降威罰。重勘臣罪。批以。卿之辭不已過乎。安心勿辭。卽起視事。仍命遣史官傳諭。
정조 8년 · 강
大提學黃景源疏辭文衡之任。仍請休致。賜批。
정조 8년 · 목
疏略曰。臣犬馬之齒。奄迫大耋。固不可久玷此職。況臣前後所被人言。凡幾遭也。臣伏聞文苑故事。新薦之人。未拜文衡。則舊薦秉文衡者。輒相讓。此盛世美事也。亟遞臣文衡之職。仍許休致。任便居住焉。批以。休致之請。姑難遽從。至於文衡辭巽。卿疏旣引文苑故事。不宜一向靳許。兼帶本任。今姑許遞。
정조 8년 · 강
吏曹判書徐有隣陳疏乞遞。賜批。
정조 8년 · 목
批以。所辭似涉太過。卿其勿辭行公。
정조 8년 · 강
司諫安廷玹上疏。請亟允合辭之請。賜批。
정조 8년 · 목
疏略曰。殿下臨御以來。藹然盛意。未嘗不在於言路之恢張。而廷臣之願忠於殿下者。豈不在於懲討之大論歟。自經丙丁以後。凡係懲討。不過讀幾軸故紙。待批而退。殆若無事時冗官。豈如是而已乎。亟允合辭之請。快行懲討。批以。爾言亦可謂理到。當留意。爾其勿辭察職。
정조 8년 · 강
掌令安鼎大上疏陳勉。賜批。
정조 8년 · 목
疏略曰。元子定號。八域延頸。悠悠萬事。無過於輔養。而桂坊抄選。尙今遷就。果無其人而然耶。抑有之而世無知者耶。亟令廟堂誠心採訪。且臣在卿之日。目見民事之渴急。敢此尾陳焉。惟彼窮民。當此窮春。救死猶不贍。種子尤難。若無朝家區處。則廢農必至。臣謂閭巷富戶。足補貧戶之種。如其不足。則各邑賑穀。當有所剩。計除其入賑之數。又以相助。則可使無種之民。不至廢耕之患。此時日不可緩者。亟令廟堂從長商確。批以。所陳事。竝令廟堂申飭吏曹及各道。爾其勿辭察職。
정조 8년 · 강
修撰李顯默疏陳母病乞遞。批許救護。
정조 8년 · 강
副校理李祖承上疏辭職。仍陳勉。賜批。
정조 8년 · 목
疏略曰。迺者玉署新命。又及臣身。論思責大。啓沃任重。如臣濫竽之跡。將何仰裨聖上。乞賜遞改。竊伏念聖人之學。惟是知與行耳。伏願繼自今。知顧其行。行願其知。使殿下之行。無或不及於殿下之知。則熙皥之治。可以從欲。豈不休哉。於休我殿下。先膺天休。篤生元良。册封盛禮。擧皆翹足而待。若乃養之以正。輔之以德。誠今日急先務也。惟殿下念哉。噫。言路之開閉。實關於世道之汚隆。懲治一事。何等大義理。而一向靳持。言路之閼而不開。亦由於是。特允三司之請。廣開無隱之門。則豈不美哉。嗚呼。不有君子。其何能國乎。矧今離筵將開。招徠尤急。伏願殿下訪遺逸之士。使巖穴懷先之徒。出爲當世用焉。噫。治國之安。莫先乎紀綱。莫先乎正名分。蓋尊卑有名。上下有分然後。方可以有令則行。有禁則止。民無乖僻之風。世有治平之休。何患乎紀綱之不立也哉。噫。名節之於士也。亦云重矣。古之哲辟。必以名節二字。爲用捨之大欛。而名節之掃地。未有甚於近日。若欲矯革。亦在殿下轉移間事耳。伏乞不以人廢言。批以。諸條陳勉。言甚根據。予當隨處體念。爾其勿辭察職。
정조 8년 · 강
命上副房乾糧官放送。三房乾糧官。後坐起。嚴杖取招。
정조 8년 · 목
刑曹啓言。乾糧官崔國樑等。請分揀放送。敎以。上副房乾糧官幷放送。三房乾糧官。特敎嚴問之下。供語太欠分明。此外作弊之端。必當不一而足。待後坐起。更爲嚴杖取招以聞。
정조 8년 · 목
雩祀壇節祭。在明日也。
정조 8년 · 강
大報壇 香祝。命再明日親押。仍詣奉室。百官依例入參。
정조 8년 · 목
因香室初八日 大報壇節祭受押單子。敎以。再明日親押。仍詣奉室。行望位禮省牲省器。百官依例入參之意分付。
정조 8년 · 강
王大妃殿進御人蔘粟米飮。前方中減人蔘一錢一貼。命更爲煎入。榻敎也。
정조 8년 · 강
王大妃殿進御人蔘粟米飮。前方中減人蔘五分命自明日。日再煎入。榻敎也。
정조 8년 · 강
召見承旨金載人于三善齋。
정조 8년 · 목
予曰。今番御史之擧職。誠不偶然。事事推此心。則於奉公乎何有。一船聞已索得。而所謂李正三者甦生云。然否。載人曰。果已索得。而正三乃是格軍。其所偸食爲七石。故爲佯死云矣。予曰。一船則尙不知去處云。亦安知不如正三之奸僞乎。人物不至渰死乎否。載人曰。此則沙工金巖回之船。而似不無詐僞於其間。第未聞到泊之處。人命之致傷與否。亦無以聞知矣。予曰。十石以上偸食。爲死罪。渠輩所爲。誠極愚騃。人豈不知其奸計乎。載人曰。船漢間多無賴之類如此。故敗之弊。種種有之矣。
정조 8년 · 강
命抄啓文臣親試。以初十日爲之。
정조 8년 · 강
遞校理趙濟魯。修撰李勉兢李謙彬。
정조 8년 · 목
敎曰。講製期日在卽。職務相妨。校理趙濟魯。修撰李勉兢。姑爲許遞。館直不備。受由人員。亦爲許遞。政官卽爲牌招開政。
정조 8년 · 강
罷吏曹判書徐有隣職。
정조 8년 · 목
敎曰。 莊陵受 香時刻已過。而 陵官尙不差出。 昭寧園忌辰受 香。又在明日。而 園官亦不差出。口傳命下之後。如是遲滯。事體所在。萬萬寒心。設令有情勢。此非難冒之義。則竝與口傳而不爲擧行。尤極未安。吏曹判書徐有隣。再牌不進傳旨勿施。更卽牌招。違牌勿爲呼望。政院不卽催促。致令受 香過時。當該承旨。爲先推考。各別催促。使之午前傳 香。 政院以有隣無意膺命啓稟。敎以。所謂情勢。非不知也。旣非難冒之義。則竝與口傳不爲擧行。致使莫重受 香。以至愆時。事體所在。萬萬寒心。更加各別嚴飭。又以有隣一向懸牌。終不膺命啓稟。敎以。情勢有無姑舍是。受香事體。何等莫重。而 陵官尙不差出。分義所在。寧容乃爾。吏曹判書徐有隣罷職。政命姑爲置之。參判前望單子入之。待下批牌招。口傳卽爲擧行。
정조 8년 · 강
以金文淳爲吏曹參判。前望也。
정조 8년 · 강
命漂海人。卽爲放送。
정조 8년 · 목
平安監司鄭民始以漂海人金尙輝等。姑爲留饋以待處分馳啓。敎以。特令該廳成給掌標。不但爲邊門之無事。誠有救出七名漂漢濱死之命也。今旣俱得生還。分明無他隱情。卽爲放送之意。分付灣尹事行會。
정조 8년 · 강
遞承旨朴祐源。
정조 8년 · 목
敎曰。左承旨見有實★(虫+羔)。許遞。今日政差出。
정조 8년 · 강
遣承旨。詣 皇壇。奉審摘奸。
정조 8년 · 강
御春塘臺行試射。召見訓鍊大將具善復。
정조 8년 · 목
自內詣暎花堂。試財射頒賞。予曰。白川査啓入之。善復曰。今日齋宿時入番軍八十名。恐似不足。更以四十名加數入直何如。予曰。諒爲之好矣。善復曰。今番文臣製述時白文呈券人。俱是丁酉以前榜云。待下敎照律之意敢達。予曰。當有分揀之道。依他文臣。照律擧行後草記。敎曰。近日日氣甚好。秋牟果不至凍死。而春牟耕則今至何境云耶。善復曰。秋牟無凍死之慮。春牟則寒食前。可得畢耕云矣。善復曰。肅川補民坰垌。旣屬本局。補用軍需。而爲頑民之作拏。將至廢農之境云。出擧條申飭何如。予曰。以草記稟處。仍還內。
정조 8년 · 강
大報壇齋宿節目。命自禮曹指一草記。
정조 8년 · 목
禮曹啓言。今此 大報壇望 位禮時。 殿下淸齋二日於正殿。近侍之官及應從者。各於本司淸齋一宿事。請知委。敎以。望 位禮齋宿一款。尙無一定之制。或因受 敎。別處齋宿一日。或因節目。正殿淸齋二日。此不可不一番釐正。且於節目中。自上用二日齋。諸臣用一日齋。亦甚無義。自卿曹更加商量。指一論理草記稟處。
정조 8년 · 강
御擒文院齋宿。召見訓鍊大將具善復。
정조 8년 · 목
具翼善冠袞龍袍。乘輿出協陽門。至擒文院。降輿詣堂內。敎曰。訓將率其孫入侍。予曰。見卿之孫。貌甚豐碩。勝於具明謙矣。予謂錫和曰。爾年幾何。對曰。年今十七矣。予曰。今讀何書。對曰。方讀論語矣。予曰。今冬讀書。明春習射。予曰。別軍職遷轉階梯知入。兵曹判書李性源曰。姑未詳知矣。予曰。詳記以奏。敎曰。 皇壇祭報府入之。又敎曰。刑判入侍。予曰。罪人供辭。何以爲之。刑曹判書趙時俊曰。今値齋日。不得用刑。故未及捧供矣。予曰。過齋後文案。這這修整入啓。
정조 8년 · 강
命吏曹堂上罷職人。竝敍用。
정조 8년 · 목
敎曰。向者處分。欲存事體。伊時違牌。聞是實恙。吏曹堂上罷職人。竝敍用。又敎曰。侍從堂上堂下違牌坐罷人。竝敍用。
정조 8년 · 강
命弘文提學。今日政差出。
정조 8년 · 목
敎曰。三製不遠。弘文提學。以在京無故人。今日政差出。
정조 8년 · 강
有政。吏曹參判金文淳。兵曹參議李養鼎進。
정조 8년 · 목
敎曰。在外未肅拜摠管許遞。今日政差出。以鄭尙淳爲吏曹判書。新通也。徐有防爲承旨。曺遠振爲執義。趙恒鎭爲持平。李正薰成鼎鎭爲正言。徐瀅修朴廣源爲副校理。孟至大鄭萬始爲修撰。尹序東爲副修撰。沈農之爲兵曹參判。鄭昌順爲同敦寧。洪樂命爲同成均。李性源爲弘文提學。閔鍾顯鄭昌順爲副摠管。
정조 8년 · 강
以趙鼎鎭爲吏曹參議。
정조 8년 · 목
因京畿監司沈頤之牟還加分狀啓。敎以。依狀請施行。
정조 8년 · 강
大司憲洪良浩疏陳母病乞遞。批許救護。
정조 8년 · 강
同副承旨金載人上疏自引。賜批。
정조 8년 · 목
疏略曰。卽伏見嶺南道臣狀本。則渰死人李正三。初實逃避。瞞告本官。以生爲死。臣爲其瞞。不能覺察。至煩天聽。則臣之不職之罪。於是乎尤着矣。乞削臣職。爲不職者戒。批以。本事業已知之。爾其勿辭察職。
정조 8년 · 강
拿處守門將卒在復。
정조 8년 · 목
兵曹啓言。卽者有一放騾自丹鳳門突入。事極驚駭。當該守門將卒在復。令該府拿問處之。近仗軍士及守門軍卒。令該曹科治。馬主不能制馬之罪。亦令該曹請嚴査科罪。允之。
정조 8년 · 강
命白川郡咸載若。決杖定配。
정조 8년 · 목
義禁府啓言。白川郡咸載若則各別嚴刑。遠地定配。金基斗則考律勘處。刑吏使令等。別無可問之端。竝只放送之意。請分付道通臣。允之。敎以。渠以吏鄕。侵犯土主。有關風化。不可以爲父訟憲。有所曲恕。況所被杖數。又在法典之內。自經海州之後。尤不可寬假。然刑推則有乖法理。決杖定配之意分付。
정조 8년 · 목
具遠遊冠絳紗袍。乘輿出摛文院。由明禮門詣齋殿。親押 香祝。改具冕服。乘輿至朝宗門外。降輿詣版位。行四拜禮。由東壝門。詣 壇上奉審訖。降自東階。省器省牲如儀。還入齋殿。改具翼善冠袞龍袍。乘輿由進善門還內。
정조 8년 · 목
政院以烓寶劍不進。啓請重推也。
정조 8년 · 강
召見承旨徐有防于誠正閣。
정조 8년 · 목
予曰。每値齋日。必也出齋於內閣者。非內閣職親地比之故也。蓋內閣密通 慈殿。故齋宿時。 慈殿必親具夕饌。親爲看檢。故少忌愼節矣。神氣凡百。似愈於日前。予所欣幸。當如何哉。予因是每於內閣出齋。外人或不知。以爲。內閣職親地比。故齋宿必於是云云。而予意則有在矣。有防曰。今承聖敎。臣等與有幸矣。予曰。此北苑行禮。予懷難抑。自不勝風泉之感矣。
정조 8년 · 강
命洪翼漢尹集吳達濟家。遣承旨致祭。兩故相後孫收用。
정조 8년 · 목
敎曰。今日行 皇壇望位禮。念彼周京。深增萬折之感。退考斥和臣事蹟。其凛凛忠義。足令人一字一涕。嗚呼。歲暮。獜經無地可讀。自在 列朝。屢擧賜祭或錄後之典。非予小子繼述之一道乎。忠正公洪翼漢。忠貞公尹集。忠烈公吳達濟家。遣承旨。明日致祭。奉祀孫之時外任人。令該道獻官。以侍從堂上守令中。曾經承宣人塡差。香祝明日下送。兩故相後孫。毋論支嫡收用。聞有受 敎而近來未見着意注擬。文忠公金尙容。文正公金尙憲後孫。申飭銓曹調用。
정조 8년 · 강
皇朝人子孫。命各薦一二人收用。
정조 8년 · 목
敎曰。 皇朝人子孫收用。每有飭敎。而銓曹初不留意照擬。此後更加嚴飭。其中可合獎用人。觀其身手才諝。令兵判及時原任將臣。各薦一二人。以爲收用之地。
정조 8년 · 강
命望拜禮。一依 先朝傳敎取稟事分付。
정조 8년 · 목
敎曰。 先朝庚寅閏五月。行望拜禮。仍命此後若値閏五月。望拜必以閏月擧行定爲式。蓋以 高皇帝諱辰在於閏五月故也。今日適因言端思之。三昨年望拜禮。不以閏月取稟。此必該房該曹不能照察之致。自今一依 先朝傳敎取稟事。申明分付。
정조 8년 · 강
命刑曹死囚。計其名數。泒及糧米。
정조 8년 · 목
敎曰。昨見判堂問之。擧皆浮黃。果然有垂死之慮。似此歉歲。自賑廳題給糧米。不無可據之已例。刑曹死囚。計其名數。參量泒及糧米。形止仍令草記。
정조 8년 · 강
命故相鄭錫五宣諡。
정조 8년 · 목
敎曰。故相靷期不遠。而易名以主家生時遺戒。不欲撰送家狀云。此大臣 彰義宮筵奏。 先大王嘉獎之 敎。想在記注。卽此一事。廷臣之所罕覩。不循流俗。自有自家一副當規模。時登筵席。以至于近日。而多進警語。此予所以不忌故相者也。故相鄭錫五宣諡。因 先朝特敎。不待諡狀。亦可以謂倣用之襯例。鄭判府事賜諡。令弘文館斯速擧行。在外玉堂許遞。前望單子入之。待下批。與未肅拜玉堂。竝卽牌招。
정조 8년 · 강
遞應敎李兢淵。副敎理徐瀅修朴廣源。修撰孟至大。以李魯春爲應敎。李延伋權裕爲副校理。安策爲修撰。尋遞魯春裕。
정조 8년 · 목
延伋策違牌。敎以。今番新錄玉堂之輒皆違召。果是不易之館規乎。言事之疏。不肯呈撤徹。唯以無於例之違牌。看作一副當規度可乎。況有議諡之命。特敎牌招。則焉敢乃爾。此傳旨勿施。仍以前牌牌招。使之追省記入直。在外玉堂竝許遞。前望單子入之。待下批牌招。其中罷散人敍用。此後兩新錄玉堂之非辭疏而牌不進者。政院嚴飭。
정조 8년 · 강
以趙尙鎭爲副提學。洪文泳爲應敎。李兢淵爲副應敎。李翼晉爲副校理。前望也。
정조 8년 · 강
命漂民出送咨文撰出。轉致北京。
정조 8년 · 목
承文院啓言。今番謝恩使回咨中。有別賜緞及使臣參宴等事。鐵山漂民出送事。盛京禮府咨文。又爲出來。各撰一咨。定禁撥。下送灣府。使之傳給鳳城將處。請轉致北京。允之。
정조 8년 · 강
命統營邸使。令修司從重科治。
정조 8년 · 목
統制使李漢昌以生鰒進上。限內不得封進待罪事馳啓。敎以。旣有向日勿爲封進之特敎。則有此狀聞何也。然則軫念民弊。特令停封之意。果安在哉。此必關文不卽傳致之致。邸吏令攸司從重科治。以此意令廟堂亦令行會。停封之後待罪一款。元無可論。此意一體分付。
정조 8년 · 강
命全羅監司趙時偉越俸五等。
정조 8년 · 목
全羅監司趙時偉以智島萬戶崔弘亮爲先罷黜馳啓。敎以。乙金罪名關係何如。況天愛事處分未久。又有此逃躱之擧。逆孼防守。若能十分嚴束。豈有此等之弊乎。該鎭邊將。不可罷拿而止。爲先拿致巡營。箇箇各別嚴棍取招以聞。地方官爲賑邑民弊。姑不重勘。使之刻期限跟捕。葛一愆限。先自營門決杖後狀聞。該閫水使待畢賑。令該府拿問嚴處。由前後監司不善檢飭之失。在所難免。越俸五等。以此意令廟堂卽爲措辭行會。該鎭各設賑處邊將未差之代。令該曹口傳各別擇差。待明朝辭朝。
정조 8년 · 강
命典籍韓珩一洪憂後。依他文臣。照律擧行。
정조 8년 · 목
敎曰。向於照律判付。欲爲措辭判下而未果。昨聞判金吾言。始覺得矣。丁酉式年以前明經科。雖有白文呈券之人。皆不如例照律。今番文臣製述。白文呈券人典籍韓珩一洪憂後。俱是丁酉以前榜云。處分不可異同。照律公事爻周。自本府相考他文臣。照律擧行後草記。本職皆令仍任。已出代人。待後窠卽爲調用。此後禁府照律時。依此傳敎遵行之意。一體分付。
정조 8년 · 목
領議政鄭存謙曰。日前雨澤。到處洽足云。誠爲萬幸矣。予曰。不但畿內之周洽。昨見洪忠道狀啓。亦爲同然。言念民事。萬幸。而水原之獨未浹洽者。亦可怪也。存謙曰。備郞權正遇。由往嶺南。日昨上來。以爲嶺南民情。稍勝他道。湖南麥農。已有豐占。而但不無不安之漸云矣。予曰。雖以道臣狀啓觀之。濡染之不息。死亡之相續。可知已殊可矜悶。今番之雨。適時均洽。其占有秋。不啻萬金之可直也。予曰。具善復之尙此處義。已過矣。而收議之不參。尢無義矣。右議政金熤曰。情勢雖難安。飭敎之下。尙不出仕。萬萬過當矣。予曰。近來銓曹以互對二字。爲一副當規模。排望之際。較計太巧。注擬之間。毫忽是爭。譬如丹靑耀然。斑文錯了。自非其石布而繩索。豈有如許政格。左議政李福源曰。近日居銓之臣。欲免目前之誚。不問才諝之優劣人品之可否。一彼一此。惟求對耦。便成謬規。猝難釐改矣。熤曰。凡事之有弊者。必有其源。欲捄其源。必先得人於銓曹。可得量才而授任矣。存謙曰。向以疏通之意。聖敎懇摰。凡在廷臣。孰不感泣。而居銓之臣。尢當惕念奉行。吏判今此入侍。又爲申飭似宜矣。予曰。俄旣下敎。而其所對待之擧。殊幸銓衡之義。吏判爲一國之冡宰。總百僚之取舍。焉用苟求對耦。圖免誚謗乎。且壅閼之歎。莫若近日。疏通之政。不可少忽。雖在枳塞之地。臲甈之蹤。自非關係堤防者。亦須棄其所短。取其所長。今日行一政。明日行一政。以爲修擧之地。則世豈有終棄之物。人豈無改圖之美乎。吏曹判書李在簡曰。臣敢不對揚聖意。而銓衡之責。非臣所堪。疏通之際。恐傷堤防。故屢叨見職。一未修擧矣。予曰。向來金鍾秀居銓時。抄出可合疏通之人。欲與大臣相議甄用而未果云。取見其時所錄也。予曰。秋曹錄啓。何時可以出場乎。刑曹判書趙時俊曰。自二月爲始。而尙未收殺矣。予曰。予以此事。自早至夜。考閱無隙。而了勘無期。殊可悶也。存謙曰。戶判爲秋判時。得見判下文書。而每下於夜闌更深之後。伏想過用宵旰之憂矣。此等之事。自有有司存焉。護養睿精。無過聖慮也。予曰。人命至重。獄案多疑。豈不十分詳思。以致一毫未盡之歎乎。予曰。發賣只餘一巡。畢賑之後。民情得無遑汲之患否。漢城判尹金履素曰。春窮已盡。麥農將登。此後似不如前窘給矣。予曰。部官勤慢。詳細考察。日後俯詢時奏對也。
정조 8년 · 강
推訓鍊大將具善復。
정조 8년 · 목
領議政鄭存謙啓言。將臣處義。本自有別飭敎之下。來到闕外。不卽入來。殊涉未安。訓鍊大將具善復。請推考。從之。
정조 8년 · 강
命北關鹿茸。往復道臣。從後稟處。
정조 8년 · 목
領議政鄭存謙啓言。前獻納金履鏞上疏以北路鹿茸捄弊事。批旨有令廟堂與藥院相議稟處之命矣。臣等與藥院相議。蓋聞藥院則鹿茸捧上時。初無以每對四兩重爲準之定式。惟擇其眞品而捧之。每對四兩重爲準者。必是該營審藥輩以此爲準。此出於重 御供之意。而必以此爲準。則能準此重者絕無。不但爲難支之民弊。 御供藥料。萬一有容奸取重之弊。則其爲驚駭。尢當如何。內局捧上時。只擇其眞品。不可以硬定重數。一任其審藥私商輩操縱作奸。以貽一路民弊。以此行會道帥臣。申飭封道各邑。俾無如前之弊。該營捧上時。勿拘其重數。惟擇其眞品封進之意請分付。予詢左右相。福源曰。內局捧上時。雖不以每對四兩爲準。而諫臣陳弊如此。則勿拘兩數。惟擇眞品。則御供精而民弊紓矣。熤曰。臺疏設弊。旣在於準四兩之重。減其兩數。則亦可爲一分矯捄之道矣。予曰。曾經道臣及戶判。各陳所見。戶曹判書鄭一祥曰。臣於癸巳年間。待罪咸興判官。而其時則鹿茸不甚價高。卜定不至有弊矣。再昨年。下往吉州。聞於北關守令。一對價至於二同木云。問其委折。則鹿茸雖極品。輒見退却。以錢代捧。故歲漸增加。民弊甚多云。今若不拘兩數。輕定其價。則或可爲捄弊之道矣。藥房提調徐浩修曰。鹿茸捧納。內局則則無定兩數之例。只擇茸品之好否。然本道封進時。以體大者封進。故有四兩重爲式之說也。此後則只擇其茸品之好否。勿論多寡。似好矣。予曰。向因本道貢茸之弊。詢及方伯。期令蘇祛。而伊後狀聞。別無指一論斷。廟堂覆秦。亦未免究其弊源不在於兩數之多寡。今若不防奸竇。但欲減兩重而增價本。則決知爲無甚效益。筵中亦以此意有多少下敎。及今變通之方。惟在防奸二字。自廟堂更加爛商。仍又往復道伯。從長指一稟處。藥茸事體。雖係至重。視吾民切已之若。予則曰反有輕焉。是以近見藥院所進茸材。輒先蹙頗。不忍下咽。若此而藥亦豈能效靈。近來京外擧行。惟以目前彌縫爲妙計。以此貢茸一事言之。前後下敎。不啻諄複。而該道則以增價本爲請。廟堂則以減兩重爲言。增之又增。將至千金。減之又減。必止一兩。此豈非行不得處乎。朝家不聞則已。旣聞而猶此任他。北民能無缺望之情乎。如是申飭之後。所以蘇祛之貢。萬一有如前循襲之歎。有司堂上及該道臣。當別樣重勘。以謝北民。卿等筵退後。將此擧條批答嚴飭。存謙曰。此非猝乍間講定者。臣等退。與有司堂上。更加爛商。往復道臣。請後稟處。從之。敎以。此事於朝家。雖是瑣節。而北民實爲深弊。可不及今釐正。而大抵此弊。不專在於重數之多寡。捧上之時。必有操縱之端。民間所納則雖眞品。旣不得用。故以價代納。而歲增月加。至於此極。眞所謂浚民膏血。雖服此藥。何放之有。且不忍爲予一身之自奉。貽彼衆民之痼弊。須相議藥院。申飭該道。從長通變好矣。
정조 8년 · 강
命文臣漢學殿講。間間設行。
정조 8년 · 목
領議政鄭存謙啓言。司譯院草記。以爲大僚奉使往來之後。以譯舌則言語問答之不能慣習。文官則漢語肄習之近頗廢弛。有此申飭之請矣。近來譯舌輩。毋論漢淸蒙三學。非但不能通習。多有全然蒙昧者。常時如此。其何以臨機通情。通變之論。厥有久矣。而未得其安。迄今遷就。今此等第減半之論。誠得矯救之本。赴燕頗數。則與彼人言語酬接。不期熟而自熟。且其生理。因此而稍裕。則亦足爲勤獎之道。輪回赴燕一百五十人中。減其半數。此是積費商量之論。可合從施。至於被減者之區處。惟在本院從長講究。得其可行無弊者而擧行之而已。年少文官之漢學講。逐等設行。一如專經文臣之例。賞罰觀懲。必遵節目。所請亦似得宜。幷爲許施。本院每朔二六之講。法意有在。亦爲一體申飭。勿爲間斷。以爲修明舊典。請勸課新學之地。從之。敎以。文臣勸課事。與其創出新法。行之無實放。無若循舊修明。不至於全然抛置之爲愈。漢學殿講。自是應行之方。方欲間間設行。以有勸課之意。此外不必別成節目。以此令該院知悉。仍敎曰。此事甚難處。所謂年少文官。官入於抄啓。餘者無多。雖或有肄習漢學者。堂上以後。皆爲抛棄。便置相忘。必欲修明此法。竝與堂上文官而爲之則可也。而不然無實極矣。若或訓敎童蒙。習如方言。則易以曉解。久當鍊熟。其爲需用。猶勝於是耶。雖以中古言之。經筵文意。皆以漢音註釋。而今則難以行矣。
정조 8년 · 목
領議政鄭存謙啓言。國子長久爲引入。三春已過。而課試尙不擧行。未知有甚情病。而事甚未安。從重推考。卽爲牌招。請使之察任。從之。敎以。各別嚴飭。陞試待明朝設行。違牌不得呼望之意。申飭政院。
정조 8년 · 강
命咸悅恩津稅穀臭載守令。幷待畢賑照勘。
정조 8년 · 목
右參贊徐有隣啓言。俄因湖南伯狀聞。咸悅地方。恩津縣稅穀臭載事。已爲奉承傳行會。而今此兩邑守令論罪之遲待畢賑。沙格之移送原籍官。拯米之待秋還捧。縮米之不許分徵。皆出於曲軫災民之德意。今不敢更事追提。而第念稅穀上納之諸守令。沿路護送之地方官。不體朝家姑恕兩邑之本意。裝發指路等節。若或一毫疏忽。則雖在設賑處守令。有難每每曲貸。爲先以此意出擧條嚴飭。使之知所警畏。惕念擧行。兩邑守令。旣有下敎。幷待畢賑。請照法勘處。從之。
정조 8년 · 강
飭上納諸道各邑守令。
정조 8년 · 목
右參贊徐有隣啓言。再昨年間。以稅船致敗之專由於外邑吏鄕之侵困。筵席下敎。極其截嚴。自備局謹書一通。措辭行會矣。昨年以後。不無稍弛之漸。船人呼冤。間或有之云。若此不已。侵漁之習。臭載之患。又復如前。此後如有復踵謬習之弊。雖在一包之微。當該不飭守令及犯科之類。一遵筵敎。痛繩之意出擧條。請嚴飭於上納諸道各邑。從之。敎以。何必續續申飭。旣有再昨年傳敎。守令之犯手者。雖是尢甚邑。隨現與道伯當有懲一之擧。自本廳各別措辭行會。
정조 8년 · 강
命贈領相金汝岉易名之典。草記擧行。
정조 8년 · 목
禮曹判書嚴璹啓言。贈領相金汝岉事實。有考出稟處之命。故果詳考。而其節義之卓爾。實合易名之典矣。批以。以草記擧行。
정조 8년 · 강
命故都總管成勝復官。
정조 8년 · 목
禮曹判書嚴璹啓言。故忠臣朴彭年之父吏曹判書朴仲林。成三問之父都總管成勝。與六臣同日就死。其危忠大節。與六臣少無異同。而朴仲林則先朝已未。因其後孫上言。始得復官。成勝則旣無姓孫。朝廷亦不能致詳。尙未復官。誠是欠典。故敢達。敎以。復官。
정조 8년 · 강
命朴仲林成勝。幷許進一階贈職。
정조 8년 · 목
禮曹判書嚴璹啓言。總管本是兼衝。而當時本職及官階。今無憑問之道。今此朴仲林成勝。幷許進一階贈職。俾成官銜則似好矣。請下詢大臣處之。予詢大臣。領議政鄭存謙曰。成勝之尙未復官。誠是闕典。依宗伯所奏。贈職似宜矣。從之。
정조 8년 · 강
命禮曹判書嚴璹勿推。
정조 8년 · 목
左議政李福源啓言。成勝之尙未復官。誠爲欠典。禮堂所奏。固其職耳。至於某官之直請加贈。事涉率爾。殊甚未安。禮曹判書嚴璹。請推考。敎以。勿推。
정조 8년 · 강
遞大司成閔鍾顯。
정조 8년 · 목
敎曰。今聞泮長雖已承牌。陞試不爲出令云。元無衆所共知之情勢。飭敎之下。焉敢乃爾。大司成閔鍾顯遞差。
정조 8년 · 강
有政。吏曹判書李在簡。參議趙鼎鎭進。
정조 8년 · 목
敎曰。在外玉堂許遞。政官牌招開政。○以宋載經爲大司諫。洪周萬爲司諫。李碩九爲獻納。李洪載爲持平。盧廷良爲正言。朴宗來爲校理。鄭萬始爲修撰。洪樂恒爲副修撰。韓光會爲判義禁。
정조 8년 · 강
工曹參判沈豊之。上疏自列。仍請重勘。賜批。
정조 8년 · 목
疏略曰。臣情踪危蹙。昌上自列之章。聖度包容。不加之罪。反賜溫批。曾未數日。又奉水部除命。無狀賤臣。何以得此。臣之危衷。已悉於前疏。而諫疏再出。其所以詆斥臣操切臣者。愈往愈深。則臣亦不得不略陳之。以冀聖明之俯燭焉。徐瀅修事始末。人執不知也。頃當乙未冬危疑之際。乃叔之所樹立。果如何也。尺疏叫閣。倫綱以之不墜。 宗社以之奠安。忠逆黑白。判爲兩塗。卓然爲義理主人。則其家卽與國家同休戚之家也。臣之錄其人。爲是家之人也。臣於此豈有他哉。至於孟至大師事德逆。雖其依俙髣髴之間。臣未嘗聞焉。人亦無聞知者。耳目所及。自可破綻。何容費思多卞哉。若其地卑之斥。益見其說之不通也。惟其數十年沈屈之故。公議嗟惜。臣果取之。又何可怪之有哉。昨日論四人。今日論二人。若此則幾何不空一圈而後已耶。噫。亦甚矣。自古圈錄何限。而未有狼貝如臣者。莫非臣昌當重任之致。亟命有司。重勘臣憤事之罪。批以。卿其勿辭行公。
정조 8년 · 목
政院啓言。假注書金孝建以爲今日傳命出入之際。見中官之着履往來。有乖事體。以無得如是之意。招飭司謁矣。其後出入。不少知戢。又復如前。名雖假官。職是記注。則不能見憚於中官如此云。而至於引義出去。朝臣入侍之時。差備中官之不得着履。自是古例。則史官之傳命出入。中官之脫靴往來。誠極駭然。承傳色中官推考。當該中官。本院請推外無他罰。何以爲之。允之。敎以。當該中官等。令該府拿問。各別嚴處。以懲日後。
정조 8년 · 강
命假注書金孝健建。特賜弦弓一張。
정조 8년 · 목
政院以孝健建徑出。啓請推考。允之。敎以。近來所以新進。無論文蔭武。太沒模稜。不料此注書之有此擧措。其在培養成就之道。不可無別樣嘉獎之擧。特賜弦弓一張。以勸他翰注。
정조 8년 · 목
因金[全:I-PERSON]汝鐄獄案粘尾。敎以。判堂亞堂。曾經道伯中在京人。使之具具見議處。
정조 8년 · 강
命安城郡守金相龜。待麥秋拿來。
정조 8년 · 목
義禁府啓言。當該檢官拿處事命下矣。該檢官安城郡守金相龜。時在任所云。依例遣府羅。請拿來。敎以。待麥秋拿來。
정조 8년 · 강
召見輪對官于讌華堂。
정조 8년 · 목
予曰。輪對官以次進前。奉常判官李百亨進。奏職姓名。予曰。本寺之擇差判官。蓋有意耳。凡事果能修擧乎。百亨曰。如有弊端。則與提調隨事相議處之矣。予問司僕主簿李運永職掌。運永曰。工房矣。予曰。有所懷乎。運永曰。臣豈有所懷乎。第以持罪黃澗縣監時。有所見者。每欲陳達而無堦矣。今當仰奏矣。同副承旨鄭啓淳曰。經筵事體。極其嚴謹。而司僕主簿李運永。乃以職掌外事。有此煩達。請推考。予曰。此人本自如此。予所熟知。勿推。運永曰。極爲惶悚。而旣欲陳達。故敢此畢陳矣。都承旨洪秀輔曰。李運永連爲陳達。事甚猥屑。請推考。予曰。勿推。使之畢說。運永曰。臣於年前侍罪黃澗時。日見烈女卓絕之行。其後又居謫本縣時。目見孝子特異之蹟。蓋本縣居士人南錫鼎妻朴氏。與錫鼎同時患痘。錫鼎不幸不救。傍人雖牢諱於朴氏。而朴氏則已知其已死。自其日絕粒八九日遂死。本縣士人吳修寬。則母病甚篤。修寬乃斷指得甦。兩人孝烈。實合褒揚。而每恨無上聞之堦矣。今登筵席。雖非職掌內事而敢達。予曰。爾言旣出於褒揚孝烈之意。本事下該道。使之論理狀聞後稟處。秀輔曰。李運永乃於職掌之外。縷陳外邑孝烈之蹟。而輪對官之格外奏事。大關後弊。請從重推考。從之。予曰。次對筵說。從速修入。錄啓隨所修整以入之意。分付刑曹。予曰。審理之役。迄無止泊。可悶矣。徐有防曰。秋曹錄啓。姑無收刷之期云矣。予曰。啓目紙。優數特入。
정조 8년 · 강
遞校理朴廣源。副校理徐瀅修。修撰成種仁鄭萬始。副修撰李勉兢洪樂恒。
정조 8년 · 목
敎曰。館職不備。已至多日。違牌玉堂。幷許遞。政官牌招開政。
정조 8년 · 목
以李魯春爲校理。李兢淵爲副校理。金履鏞徐瀅修爲修撰。李顯默李翼晉爲副修撰。金夏材爲同經筵。
정조 8년 · 강
給原州等邑燒戶恤典。
정조 8년 · 목
原春監司徐鼎修以原州平海兩邑民家失火馳啓。敎以。原州則係是尢甚邑。別恤典依頃日例爲之。平海令道臣各別顧助事分付。
정조 8년 · 강
命罪人洪志浩蕩滌。
정조 8년 · 목
原春監司徐鼎修以橫城縣定配罪人洪志浩物故馳啓。敎以。罪名蕩滌事分付。
정조 8년 · 강
命時囚金始釆等議處。
정조 8년 · 목
義禁府啓言。時囚中官金始采金歸德嚴漢徵等原情。泛稱遲晩。始采所當請刑。而長番內侍勿爲請刑。歸德等。請幷刑推得情。敎以。除刑推議處。又啓言。軍資前主簿洪仁基。全州前判官李素更招辭錄。泛稱遲晩。請刑推得情。幷敎以。除刑推議處。
정조 8년 · 강
勘放時囚金載億等。
정조 8년 · 목
刑曹啓言。順安縣令金載億。龜城府使金麟端。泰川縣監李敏采。价川郡守李格。順川郡守李元謙。等。稱以推官。前後申飭之下。未準定式。極爲未安。推考警責。載億格元謙。各杖一百。幷收贖。而其中肅川府使權䎐。係是嘉善。臣曺不得擅便。請上裁。允之。敎以。金載億金麟端李敏采李格等。功減一等。李元謙。功議各減一等。
정조 8년 · 강
召見承旨李時秀于三善齋。
정조 8년 · 목
予曰。嶺南錄啓之未及回啓者。斯速修整以入事。分付刑曹。予曰。近閱各道殺獄文案。則嶺南幾近數十度。而反復細究。無一傅生。不但詳略之不同。其所詳備者。一任吏鄕之手。亦安知無爽實之歎。殺獄之疏忽沒實。類如是矣。且入啓文案。皆是抄略之文。蓋緣元啓本之紙厚且重之致。都不如冊子之便於披閱。繼自今。各道殺獄案。以印札紙粧成册子而入啓。則似好矣。時秀曰。聖敎至當矣。
정조 8년 · 강
校理李魯春。以父病陳疏乞遞。批許救護。
정조 8년 · 강
副修撰李翼晉。陳疏自引乞遞。賜批。
정조 8년 · 목
疏略曰。登瀛之選。從古何限。而如臣蔑劣。苟然充錄。固知自玉署以來所未有也。被論之人。從古何限。而名以館選。遭此題目。亦必自玉署以來所未聞也。臣之一身汚衊。固不足恤。而其爲玷名器而辱瀛館。誠非細故也。亟命鐫改。以謝人言。批以。二字之斥。不但語不擇發。爾其勿辭。從速察職。
정조 8년 · 강
修撰徐瀅修。陳疏自訟。賜批。
정조 8년 · 목
疏略曰。不幸忝科名而廁瀛選。竟使罔極之危辱。挑發於通籍之初。嗚呼。亂逆人所同仇。逆節旣露之後。猶且係戀而私護之者。彼固逆耳。且方能賊之矯誣一世也。其潛議之凶謀。陰蓄之異圖。臣無燭微之明知。不能前幾而覷破。有時追思。寢夢亦驚。以此罪臣。臣尙何辭。而今之爲言者。乃反沒臣之後瘳。疪臣之先病。無事則江湖相忘。有爲則惹起風浪。凡幾年子兹。偏蒙至仁至明。諒其情而惜其家。丁酉臣父之疏批。庚子常參之筵敎。昭如日星。炳若丹靑。永有辭於天下後世。而不復憂身名之污衊。門戶之顚覆矣。臣無禍人之心。而人則欲禍乎臣。嘻亦太甚矣。嗚呼。尙誰怨尢。爲今之道。唯當息影斂迹。避遠疑謗。仰體全保之德意。乞刊臣朝籍。俾得自訟愆尢。批以。投鼠尙云忌器。況以傾軋之習。欲售嘗試之計。嚴辭痛斥之者此也。爾其勿辭。從速察職。
정조 8년 · 강
勘放時囚金始釆等。配李長喆于任實縣。
정조 8년 · 목
敎曰。時囚今日內。草記照律。○義禁府啓言。時囚金始采金歸德嚴漢徵等。各杖八十收贖。奪告身三等。放送。洪仁基。杖一百收贖。告身盡行追奪。放送。李素。杖一百收贖。告身盡行追奪。放送。李長喆杖一百收贖。告身盡行追奪。勿限年禁錮。任實縣流三千里定配。允之。敎以。如有功議。各減一等。
정조 8년 · 강
召見承旨洪秀輔于三善齋。
정조 8년 · 목
予曰。平安道錄啓文案中未回啓者入之。予曰。吏曹曺佐郞李祖承出牌。使之追省記入直。旣有前兵判時李時秀已例。少無引義之端。斯速承牌事分付。仍命沈晉賢與柳誼李敬五。謄書各道殺獄判付。
정조 8년 · 강
命大司成閔鍾顯仍任前職。
정조 8년 · 목
敎曰。陞庠試取。尙不設行云。飭敎之下。豈庸乃爾。皆令申飭一兩日內說行。大司成望筒留中。蓋欲復尋宿趼。況有向來久任責成之敎。前大司成閔鍾顯。仍任前職。牌招察任。學敎授未差之代。政官牌招開政。待下批。一體牌招。
정조 8년 · 강
遞承旨鄭啓淳。以金載瓚代之。
정조 8년 · 목
敎曰。同副承旨聞有實恙。難以供職云。許遞。前望單子入之。
정조 8년 · 목
以朴廣源爲副校理。權裕爲副修撰。
정조 8년 · 강
名見承旨徐有防于三善齋。
정조 8년 · 목
予曰。陽智長湍殺獄文案。出給畿營。使之今日內回啓。律官一人。持無冤錄待令事分付。予曰。庇仁縣監望筒還出給。侍從及孑孑武弁中。擇差以入之意分付。
정조 8년 · 강
命庇仁縣監。無論文武。各別擇擬。
정조 8년 · 목
洪忠監司申大升以庇仁縣監朴泂遭毋喪事馳啓。敎以。本邑是尢甚處。該縣監以善治守令。遭故云。其代不可不拔例擇差。政官牌招開政。無論文武。各別擇擬。待下批。仍令當日辭朝。
정조 8년 · 강
遞承旨金載瓚。以趙興鎭代之。
정조 8년 · 목
敎曰。同副承旨聞有實恙。許遞。前望單子入之。
정조 8년 · 목
以安廷鉉爲司諫。李度謙爲修撰。李運彬爲庇仁縣監。
정조 8년 · 목
敎曰。未下直守令。皆令當日辭朝。未署經守令。一司除署經。
정조 8년 · 강
命捕校金世文。決棍放送。
정조 8년 · 목
京畿監司沈頤之以殺獄罪人李一太執捉捕校金世文發配馳啓。敎以。討捕校發配。不過申飭。編配夥然。亦屬可悶。自卿營決棍懲勵放送事回諭。
정조 8년 · 강
召見承旨趙與鎭于三善齋。
정조 8년 · 목
予曰。近日日氣頗好。麥農漸至成就之望否。與鎭曰。秋年間多發穗。春牟亦皆茁長。頗有豐登之占云矣。
정조 8년 · 강
遞承旨金尙集李時秀。以安聖彬兪恒柱代之。尋遞聖彬。以朴天衡代之。尋遞。
정조 8년 · 목
敎曰。左承旨同副承旨許遞。前望單子入之。○政院以聖彬方在罷散啓稟。敎以。勿施。前望單子入之。又以天衡方在奪告身啓稟。敎以。勿施。前望單子入之。
정조 8년 · 강
命邊召史殉節査啓。令該曹回啓。
정조 8년 · 목
因咸鏡監司李命植邊召史殉節査啓狀啓。敎以。聞甚卓越。依狀請施行事分付。仍令該曹回啓。
정조 8년 · 강
命三鎭萬戶。姑勿拿來。
정조 8년 · 목
全羅左水使孫相龍以會寧浦呂島鹿島三鎭軍餉儲置米反庫形止馳啓。敎以。賑事方張。依狀辭。其中時萬戶。姑勿拿來。前任人。亦依狀請。下該司稟處。
정조 8년 · 목
敎曰。申飭之後。尙不設行。事體所在。極爲未安。大司成閔鍾顯。從重推考。陞試月講。皆令準式設行。且聞學敎授。或因本職。或因情勢。亦不得試取云。學敎授幷改差。政官待明朝。牌招開政。以在京無故人差出。
정조 8년 · 강
遞差承旨柳誼。拿問宣傳官李仁秀等。
정조 8년 · 목
兵曹啓言。昨日宣傳官廳報牒來到。而入直四員。受由一員外。幷有情勢。自書不字云。事極驚駭。問其情勢。則不言其所由。但稱有情勢而已。雖未知其情勢之何在。而十八宣傳官之一時不仕。事未前聞。大損國體。當該宣傳官等。竝令該府。請拿問勘罪。敎以。一二人自書不字。則方外先進勸入之說。自是廳規。曾所聞知。至於今番。諸宣傳官擧措。無異全一廳處義。雖未知本事委折之何居。揆以事面。極涉怪訝。蓋其本事。卽報本曹之事。元非登徹之擧。則在本曹道理。當以全一廳不仕。監軍望單。無以修整入啓之意。具由草記。仍請宣傳官等罪名。而不此之爲。朝於望單。以書不二字。名下懸註入啓。寧有如許事例。若此則許參時可否不純。亦當懸註於望單乎。卿之擧措乖剌。更無可言。況因望單。特敎申飭。不啻幾次。而然又終不草記請罪。卿有何難安之嫌避。半日囁嚅。不敢發一口氣乎。由前由後。本曹事。極爲駭然。監軍望單。令政院爻周。卿之所叨。卽本兵之長也。似此細事。不能決折。安望彈壓而鎭服乎。卿則爲先越俸十五等。該房承宣之不能據理退却。未免曲循捧入者。大關國綱。亦係後弊。當該承旨遞差。宣傳官等。不可不一問事實後處之。令該府拿問。今日內。捧供以入。
정조 8년 · 강
命時囚李仁秀等議處。
정조 8년 · 목
義禁府啓言。宣傳官李仁秀李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等原情。泛稱遲晩。所當請刑。而宣傳官勿請刑。請議處。敎以。初則不知本事委折。有此拿問之命。而觀此渠等愛辭。蓋因同僚被人縛拏事。必欲相率自處。引廳中自古風。致有此瀆擾之擧。事體所在。不可不嚴處。以爲止鬧息紛之地。況於向日御廳草記批旨。旣下知道字。似已自攸司照律處斷。然則尢何敢敢浼。諸罔竝只從重照律。今日內。以草記擧行。而許多人之一時見汰。亦屬軫念處。行首外。竝以公罪勘放。
정조 8년 · 강
勘放時囚李仁秀等。
정조 8년 · 목
義禁府啓言。李仁秀以私罪杖一百收贖。告身盡行追奪。放送。李弘遠朴基豊李晳具縉鄭㵙李民秀李近胄計濈曺翰振鄭周誠沈公燁南熙李膺福李光益李晦植尹頤東具毅和等。以公罪各杖一百。收贖放送。允之。敎以。如有功議。各減一等。
정조 8년 · 강
命前參判任希敎。前參知朴天衡敍用。
정조 8년 · 목
敎曰。今因前望落點思之。向來騎當番次事。置對勘律之後。尙未收敍。今則飭已施矣。前參判任希敎。前參知朴天衡。竝蕩滌敍用。